'Han hedder Jonas Vingegaard, ja han har super cykellår'. De første to vers og omkvædet blev skrevet allerede sidste år. Men nu er Jens Lindbys hyldestsang til Tour de France-vinderen helt færdig. Lige i tide til at cykelløbet begynder på lørdag. - Jeg håber jo, at jeg kan få nogle til at synge med på den og heppe med, så det kan blive en ørehænger her til sommer. Det kunne være dejligt. Jens Lindby bor i Vildsund, og i området bliver sangen spillet i lokalradioen. Og imens den gør det, så kommer Jens Lindby til at have fjernsynet tændt fra på lørdag, så han kan følge Jonas Vingegaards kamp om den øverste podieplads: - Jeg har set Tour de France i mange, mange år. Men det er ikke blevet mindre spændende ved, at Jonas er med. Håb om endnu en sejr Det tog kun musikeren et par timer at bikse sangen sammen. Først fandt han på melodien, derefter kom teksten. Og så har han lige nået at opdatere sangen, efter det kom frem, at Jonas Vingegaard er blevet gift, så både konen Trine og datteren Frida også har fået en plads. Selv hvis den lokale cykelrytter ikke skulle ende touren i gult i år, så har Jens Lindby fremtidssikret sangen. - Jeg har skrevet, at jeg håber, at han vinder Tour de France. Vi ved det ikke, men gør han det, så er det super, og jeg kan jo bruge den igen til næste år. Det kan bruges igen og igen og igen, så længe Jonas er med.

Referat:
På lørdag går det løs, når Tour de France starter. Men årets hyldest og heppen på Jonas Vingegaard er allerede startet. Jens Lindby har nemlig skrevet en sang til cykelrytteren.